Zelt moet dalk self pa staan vir eis | Netwerk24
Deur Brenden Nel 24 Januarie 2021 00:12
WPRU-president Zelt Marais.
Rapport verneem by twee bronne dat Marais geïsoleer word deur lede van die WPRU se hoofraad. Van dié lede het glo reeds gesprekke gevoer oor die moontlikheid dat Marais se optrede rakende die Flyt-transaksie hom blootstel aan 'n skadevergoedingseis van sy eie unie.
Die WPRU en sy prokureurs het die afgelope week met Flyt vergader oor laasgenoemde se eis, wat sowat R500 miljoen beloop.
Nie een van die twee partye wou kommentaar lewer oor die vergadering nie, maar ingeligtes het aan Rapport gesê die twee partye kon nie 'n skikkingsooreenkoms bereik nie.
Die harde werklikheid is dat Flyt die WPRU hof toe kan sleep om skadevergoeding te eis vir kontrakbreuk nadat die WPRU probeer het om uit sy getekende kontrak vir die ontwikkeling van die ikoniese Nuweland-stadion en Brookside-eiendomme probeer kom het.
Dit was die tweede keer in ses maande wat Marais van 'n eiendomstransaksie weggeloop het, nadat hy dieselfde streek met die bankreus Investec uitgehaal het.
Die verskil tussen die transaksies is dat die WPRU sy eiendomsportefeulje as sekuriteit vir die R112 miljoen-lening met Flyt aangebied het.
Daar is verbande geregistreer op al dié eiendomme. As 'n hof dus bevind dat Flyt se kontrak – wat Marais aanvanklik as die "transaksie van die eeu" bestempel het – geldig is, kan die WP al hul eiendomme kwyt wees.
So iets sal 'n paleisrevolusie in die WP tot gevolg hê. Rapport verneem daar is reeds agter die skerms woelinge om Marais as die WP se president te vervang wanneer daar later vanjaar vir poste gestem sal word.
Volgens Rapport se bronne word Marais meer en meer geïsoleer binne die hoofraad, en word die stemme van veral Ronald Bantom en Moneeb Levy al hoe meer op vergaderings gehoor.
Albei word beskou as moontlike teenstanders van Marais in die verkiesing.
Dit blyk dat Marais toestemming vir die Flyt-transaksie van die klubs gekry het op voorwaarde dat die waarde van die eiendomsportefeulje aangepas sou word as die verbande geregistreer is.
Dit is blykbaar nooit gedoen nie.
Intussen het die WP reeds "een van die groot banke" genader om die skuld van R112 miljoen aan Flyt oor te neem. Die skuld is gemaak om lenings van Remgro en Investec terug te betaal.
Nóg Marais nóg Bantom of Levy het op Rapport se navrae gereageer. Zane de Decker, die besturende direkteur van Flyt Properties, het aan Rapport gesê hy verkies om nie tans kommentaar te lewer nie.